मैंने जैसे ही पूछा कि लालू जी, आप तो कहते हैं कि बिहार में सब ठीक चल रहा है, पर अभी-अभी नवभारत टाइम्स में जो स्टोरी छपी है, उससे तो ऐसा नहीं लगता। लालू को जैसे मौका मिल गया, उनके पास जितने शब्दबाण थे, उन्होंने ताबड़-तोड़ आलोक मेहता पर दाग दिए, लेकिन वह सब उनकी भड़ास थी। अपने ऊपर लगे एक भी आरोप का तथ्यसंगत जवाब उनके पास नहीं था। यह इंटरव्यू जब छपा, तो आलोक मेहता काफी आहत हुए। उन्होंने नंदन जी को फोन कर मेरी शिकायत की। नंदन जी ने तुरंत मुझे फोन किया। उन्होंने इंटरव्यू पढ़ा नहीं था, इसलिए वे कुछ कह पाने की स्थिति में नहीं थे। उनका ज्यादा जोर इस बात पर था कि मुझे आलोक मेहता की भी प्रतिक्रिया इंटरव्यू के साथ देना चाहिए था। वे यह भी चाहते थे कि मैं आलोक मेहता को फोन करूँ, ताकि उन्हें पता लग जाए कि इस घटना को नंदन जी ने गंभीरता से लिया।